**GEOGRAFIJA, 6. razred, 5. teden** (14. 4. – 17. 4. 2020)

Dragi učenci, tale šolska ura je precej pomembna za učenje geografije v naslednjih šolskih letih … Vsakič, ko bomo spoznavali podnebje različnih krajev, bomo namreč **brali klimograme**. Zato poskrbimo, da bomo to dobro obvladali že letos! Samo sledite spodnjim navodilom, pa bo šlo.

1. **šolska ura: KLIMOGRAM**
* Najprej skupaj spoznajmo **KLIMOGRAM:** to je grafikon, s katerim prikažemo razporeditev povprečnih temperatur in padavin čez leto v nekem kraju. Prikazuje podnebje nekega kraja.
	+ Kakšna je razlika med vremenom in podnebjem? **Vreme** je trenutno stanje ozračja, ki ga opredeljujejo temperatura zraka, zračni tlak, vetrovi, oblačnost in padavine. **Podnebje** pa je pojem, ki obsega vse vremenske pojave na nekem območju. Podnebje ni odvisno samo od dogodkov v atmosferi, ampak od medsebojnega vpliva vseh okoliščin (sestava in poraščenost tal, vlaga in pritisk zraka, bližina morja, nadmorska višina, vetrovnost, sevanje sonca …).
* Odprite **učbenike** na **str. 58** ter si spodaj **oglejte primer klimograma**. Dobro si oglejte, katere so **bistvene sestavine klimograma**:
	+ Spodaj so **prve črke mesecev** (od januarja – J do decembra – D).
	+ **Temperature** so v klimogramu označene z **rdečo krivuljo**. Temperature po mesecih odčitamo s pomočjo **lestvice za temperaturo** (v stopinjah Celzija), ki je običajno na levi strani.
	+ **Padavine** so v klimogramu označene z **modrimi stolpci**. Padavine po mesecih odčitamo s pomočjo **lestvice za padavine** (v mm), ki je običajno na desni strani.
	+ Klimogram ima na vrhu vedno **ime kraja**, včasih je zraven še njegova **nadmorska višina**.
	+ Znotraj klimograma je z modro barvo v mm napisana še **povprečna letna količina padavin**.
* **Zapišite snov v zvezek**: najdete jo na naslednji strani. Tam je napisanih še nekaj dodatnih navodil.
* **Utrdite in preverite svoje znanje**:
	+ Pa poskusimo, če znate kaj prebrati s klimograma. Glejte **klimogram Ljubljane**, ki ga imate v **učbeniku** na **str. 58**, in **ustno odgovorite na vprašanja**:
		- Kolikšna je temperatura v Ljubljani meseca maja? (namig: gledaš srednji del krivulje znotraj stolpca)
		- Približno koliko padavin pade meseca marca?
		- Kateri mesec je v Ljubljani najbolj mrzel in kolikšna je takrat temperatura?
		- Kateri mesec ima v Ljubljani največ padavin in koliko?

Če želite izvedeti pravilne odgovore, mi lahko pošljete svoje odgovore na elektronski naslov.

* + **Za tiste, ki radi rišete in se igrate s številkami** (ni obvezno!): **Narišite svoj klimogram!** Potrebovali boste list papirja iz matematičnega zvezka – mali karo. Spodaj so podatki o povprečnih temperaturah in padavinah za Videm na Dravskem polju. Zdaj pa poskusite narisati klimogram … (namig: najprej morate narediti lestvici za padavini in temperature, potem pa se lotiti označevanja po posameznih mesecih)

VIDEM na Dravskem polju

Povprečne mesečne temperature v stopinjah Celzija:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| jan. | feb. | mar. | apr. | maj | jun. | jul. | avg. | sep. | okt. | nov. | dec.  |
| 0,1 | 6 | 9 | 10 | 16 | 14 | 20 | 20 | 14 | 12 | 5 | 0,5 |

Povprečne mesečne padavine v mm:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| jan. | feb. | mar. | apr. | maj | jun. | jul. | avg. | sep. | okt. | nov. | dec.  | letno |
| 45 | 37 | 70 | 78 | 64 | 138 | 80 | 71 | 85 | 108 | 141 | 54 | 971 |

1. šolska ura: zapis v zvezek

**BRANJE KLIMOGRAMA**

**VREME** je **trenutno stanje** ozračja, ki ga opredeljujejo temperatura zraka, zračni tlak, vetrovi, oblačnost in padavine.

**PODNEBJE** je pojem, ki obsega **vse vremenske pojave na nekem območju**. Podnebje ni odvisno samo od dogodkov v atmosferi, ampak od medsebojnega vpliva vseh okoliščin (sestava in poraščenost tal, vlaga in pritisk zraka, bližina morja, nadmorska višina, vetrovnost, sevanje sonca,…).

**KLIMOGRAM** je grafikon, s katerim prikažemo razporeditev povprečnih temperatur in padavin čez leto v nekem kraju. Prikazuje torej podnebje nekega kraja.

*To je samo navodilo, ne pišite v zvezek:* Na spodnjem klimogramu s **puščicami** označite vse njegove sestavine: začetne črke mesecev, krivuljo za temperature, lestvico za temperature, stolpce za padavine, lestvico za padavine, ime kraja z nadmorsko višino, povprečno letno količino padavin. Pomagajte si s klimorgramom v **učbeniku na str. 58** – naredite tako, kot je označeno tam. Če imate doma tiskalnik, lahko klimogram natisnete in prilepite v zvezek, potem pa nanj vse označite. Če tiskalnika nimate, pa klimogram prerišite – ni treba biti preveč natančen, samo toliko, da približno izgleda prav.

